Ο **Μίλος Τεόντοσιτς** (σερβικά: *Милош Теодосић*, Βάλιεβο, Γιουγκοσλαβία, 19 Μαρτίου 1987) είναι Σέρβος διεθνής καλαθοσφαιριστής, ο οποίος αγωνίζεται στη θέση του πλέι μέικερ για τον Ερυθρό Αστέρα. Θεωρείται ένας από τους καλύτερους εν ενεργεία Ευρωπαίους καλαθοσφαιριστές, με πληθώρα ατομικών διακρίσεων και συλλογικών τίτλων και με παρουσία στην Ευρωλίγκα, το NBA, αλλά και σε διεθνείς διοργανώσεις με την εθνική ομάδα της Σερβίας.

Καταγωγή και πρώτα χρόνια
-------------------------

Γεννήθηκε το 1987 στο Βάλιεβο της Γιουγκοσλαβίας (πόλη εντός των ορίων της σημερινής Σερβίας), όπου πέρασε τα παιδικά του χρόνια και είναι γιος των Μίοντραγκ (απεβίωσε το 2020) και Ζοράνα Τεόντοσιτς. Ξεκίνησε την ενασχόλησή του με το μπάσκετ από την ηλικία των 6 ετών, αποτελώντας μέλος των τοπικών ομάδων KK Student και Μέταλατς, ενώ στα 13 του μετακόμισε στο Βελιγράδι για να ενταχθεί στα τμήματα υποδομής της Ζέλεζνικ (γνωστής και ως KK FMP Βελιγραδίου).

Σταδιοδρομία
------------

### Εντός συνόρων

Τη σεζόν 2004/05 προωθήθηκε στην επαγγελματική ομάδα της Ζέλεζνικ. Το επόμενο έτος αγωνίστηκε με τη μορφή δανεισμού στη Μπόρατς Τσάτσακ και στη συνέχεια επανήλθε στη Ζέλεζνικ, με την οποία έφτασε μέχρι τα ημιτελικά του ULEB Cup της περιόδου 2006/07, μετρώντας 16 συμμετοχές με μέσους όρους 19 λεπτών, 7,8 πόντων και 2,9 ασίστ ανά παιχνίδι. Ως μέλος της Ζέλεζνικ, ο Τεόντοσιτς κατέκτησε δύο κύπελλα Σερβίας (τις σεζόν 2005 και 2007).

### Ολυμπιακός

Οι εμφανίσεις του Τεόντοσιτς με τις μικρές εθνικές ομάδες της Σερβίας προκάλεσαν το ενδιαφέρον διαφόρων συλλόγων και στις 12 Σεπτεμβρίου του 2007 υπέγραψε πενταετές συμβόλαιο με την ομάδα του Ολυμπιακού Πειραιώς, ο οποίος κατέβαλε στη Ζέλεζνικ το ποσό της ρήτρας του παίκτη που ανερχόταν σε 1,2 εκατομμύρια ευρώ.

Ο Τεόντοσιτς με τη φανέλα του Ολυμπιακού.
Ο Τεόντοσιτς αγωνίστηκε με τη φανέλα του Ολυμπιακού για τέσσερα χρόνια. Κατά τις δύο πρώτες σεζόν ο Σέρβος γκαρντ είχε κυρίως συμπληρωματικό ρόλο στο ρόστερ του συλλόγου, καθώς αν και στην αρχή πήρε ευκαιρίες από τον Πίνι Γκέρσον, στη συνέχεια ο χρόνος του περιορίστηκε σημαντικά κατά το πρώτο διάστημα της παρουσίας του Παναγιώτη Γιαννάκη, ενώ και η απόδοση του κατά τη σεζόν 2008/09 χαρακτηρίστηκε ως ασταθής. Την πρώτη του διετία στον Ολυμπιακό, είχε στα πλαίσια της Ευρωλίγκας 5,2 και 3,3 πόντους ανά αγώνα. Στο Final Four του 2009 στο Βερολίνο είχε μικρή συμμετοχή στον ημιτελικό κόντρα στον Παναθηναϊκό αγωνιζόμενος γύρω στα τρία λεπτά, ενώ ήταν βασικός στον μικρό τελικό κόντρα στην Μπαρτσελόνα, μετρώντας πέντε πόντους. Μετά την ολοκλήρωση των αγωνιστικών υποχρεώσεων υπήρχαν σκέψεις παραχώρησής του με τη μορφή δανεισμού σε άλλη ομάδα του Ελληνικού Πρωταθλήματος, ωστόσο οι εμφανίσεις του με την Εθνική Σερβίας στο Ευρωμπάσκετ της Πολωνίας, οδήγησαν στην οριστική παραμονή του στους Πειραιώτες.

Το 2010 ο Τεόντοσιτς σημείωσε 22 πόντους και αναδείχτηκε MVP του τελικού του κυπέλλου Ελλάδος, όπου οι ερυθρόλευκοι επικράτησαν του Παναθηναϊκού με 68-64, κατακτώντας τον πρώτο τους τίτλο μετά από οκτώ χρόνια. Την ίδια σεζόν ανακηρύχθηκε MVP της Ευρωλίγκας και μέλος της καλύτερης πεντάδας της διοργάνωσης. Παράλληλα έφτασε με τον Ολυμπιακό στον τελικό του Final Four, όπου η ελληνική ομάδα ηττήθηκε από την Μπαρτσελόνα με 86-68. 

Την αγωνιστική περίοδο 2010/11, ο Τεόντοσιτς αντιμετώπισε πρόβλημα τραυματισμού στη μέση, ενώ δεν κατάφερε να ταιριάξει εντός αγωνιστικού χώρου με τον νεοαποκτηθέντα Βασίλη Σπανούλη με αποτέλεσμα, παρά την καθοριστική του συμβολή στη δεύτερη συνεχόμενη κατάκτηση του κυπέλλου Ελλάδας (έχοντας 18 πόντους στον νικηφόρο τελικό κόντρα στον Παναθηναϊκό), να έχει μειωμένη απόδοση σε σχέση με τα προηγούμενα χρόνια. Επιπλέον η νέα απώλεια του πρωταθλήματος στους τελικούς με τον Παναθηναϊκό και ο αποκλεισμός από τη Μοντεπάσκι Σιένα στην προημιτελική φάση της Ευρωλίγκας παρά το πλεονέκτημα έδρας σε αμφότερες τις διοργανώσεις, συνέβαλαν στο να ολοκληρωθεί η σεζόν με αρνητικό πρόσημο. Στο πλαίσιο του ελληνικού πρωταθλήματος, ο Τεόντοσιτς είχε μέσους όρους 21:44 λεπτών, 9,62 πόντων και 4,66 ασίστ σε 29 συμμετοχές (κανονική διάρκεια και πλέι οφ).

### ΤΣΣΚΑ Μόσχας

Ο Τεόντοσιτς το 2013.
Το καλοκαίρι του 2011 ο Τεόντοσιτς μετακόμισε στη Ρωσία για την ΤΣΣΚΑ Μόσχας, η οποία κατέβαλε στον ελληνικό σύλλογο 1,3 εκατομμύρια ευρώ, ποσό που αντιστοιχούσε στη ρήτρα που είχαν ορίσει οι ερυθρόλευκοι στο συμβόλαιο του παίκτη. Την πρώτη του σεζόν στην ΤΣΣΚΑ, συνυπάρχοντας με συμπαίκτες όπως οι Αντρέι Κιριλένκο, Ραμούνας Σισκάουσκας, Νέναντ Κρστιτς, Βίκτορ Κριάπα κ.ά. αναδείχτηκε μέλος της δεύτερης καλύτερης πεντάδας της Ευρωλίγκας μοιράζοντας σε αρκετές αναμετρήσεις διψήφιο αριθμό ασίστ και σκοράροντας 10,4 πόντους ανά αγώνα. Στη συνέχεια έφτασε μέχρι τον τελικό του Final Four που διεξήχθη στην Κωνσταντινούπολη, ξεπερνώντας στον ημιτελικό το εμπόδιο του απερχόμενου πρωταθλητή Ευρώπης Παναθηναϊκού. Στον μεγάλο τελικό, ο Τεόντοσιτς αντιμετώπισε την πρώην ομάδα του, τον Ολυμπιακό, ο οποίος εν τέλει επικράτησε της ΤΣΣΚΑ με 62-61, ανατρέποντας μια διαφορά 19 πόντων. Από την πλευρά του, ο Σέρβος γκαρντ σημείωσε ένα εξαιρετικό πρώτο ημίχρονο (όπου είχε και τρία συνεχόμενα εύστοχα τρίποντα), ωστόσο στο β΄ μέρος είχε αισθητά χειρότερη απόδοση πραγματοποιώντας αρκετές λανθασμένες επιλογές. Η σεζόν ολοκληρώθηκε για τον Τεόντοσιτς με την κατάκτηση του ρωσικού πρωταθλήματος και της VTB Λίγκας, καθώς η ΤΣΣΚΑ επικράτησε των Ούνικς Καζάν και ΜΚ Χίμκι αντίστοιχα (με μέσους όρους 8,6 πόντων και 4,4 ασίστ στο πρωτάθλημα και περίπου 8 πόντων και 5 ασίστ στη VTB Λίγκα.)

Κατά την αγωνιστική περίοδο 2012/13 ο Τεόντοσιτς κατέκτησε εκ νέου τα πρωταθλήματα της Ρωσίας και της VTB Λίγκας, ωστόσο σε επίπεδο Ευρωλίγκας η ΤΣΣΚΑ δεν κατάφερε για ακόμη μια φορά να πετύχει την υπέρβαση, καθώς περιορίστηκε στην τρίτη θέση, χάνοντας στον ημιτελικό από τον - μετέπειτα τροπαιούχο - Ολυμπιακό με 69-52, με τον Σέρβο γκαρντ να έχει κακή απόδοση πετυχαίνοντας 5 πόντους (με 2/4 βολές, 0/4 δίποντα και 1/5 τρίποντα) τους οποίους πλαισίωσε με μια ασίστ, 3 ριμπάουντ και 2 κοψίματα.

Το 2014 ο Τεόντοσιτς αναδείχθηκε MVP των πλέι οφ της VTB Λίγκας, έχοντας καθοριστική συμβολή στην κατάκτηση του πρωταθλήματος. Ωστόσο η νέα αποτυχία της ρωσικής ομάδας στην Ευρωλίγκα (αποκλεισμός από τη Μακάμπι Τελ Αβίβ στον ημιτελικό του Final Four) οδήγησε τη διοίκηση του συλλόγου σε σκέψεις για μη ανανέωση της συνεργασίας των δύο πλευρών.Τελικά τον Ιούνιο του 2014 ανανέωσε το συμβόλαιο του με την ΤΣΣΚΑ Μόσχας για άλλα τρία χρόνια. Ακολούθησε τη σεζόν 2014/15 η ανάδειξή του στην κορυφαία πεντάδα της Ευρωλίγκας για δεύτερη φορά στην καριέρα του, καθώς πραγματοποίησε εξαιρετικές παρουσίες κάνοντας ατομικά ρεκόρ στους τομείς του σκοραρίσματος, των ασίστ, αλλά και των ριμπάουντ. Κατόπιν συμμετείχε στο Final Four της Μαδρίτης, όπου στον ημιτελικό η ΤΣΣΚΑ ηττήθηκε για ακόμη μια φορά από τον Ολυμπιακό (68-70), με τον Τεόντοσιτς να έχει 8 πόντους με 2/9 σουτ, 5 ασίστ και 6 λάθη.

Το 2016 ο Τεόντοσιτς κατέκτησε ένα ακόμη πρωτάθλημα της VTB Λίγκας και επιπλέον αναδείχτηκε MVP της σειράς των πλέι οφ. Στην Ευρωλίγκα πραγματοποίησε πολύ καλές εμφανίσεις, ανακηρύχθηκε για τρίτη φορά στην καριέρα του μέλος της καλύτερης πεντάδας της διοργάνωσης και έφτασε σε ένα ακόμη Final Four. Στον ημιτελικό σημείωσε 8 πόντους και 6 ασίστ στην επικράτηση επί της Λοκομοτίβ Κουμπάν (88-81). Σημαντική ήταν η συνεισφορά του στον μεγάλο τελικό ενάντια στην τουρκική Φενέρμπαχτσε, όπου η ΤΣΣΚΑ νίκησε στην παράταση με 101-96. Ο Τεόντοσιτς είχε καθοριστική συμβολή στην επικράτηση της ρωσικής ομάδας έχοντας 19 πόντους, 7 ασίστ, 5 ριμπάουντ, 2 κλεψίματα και 2 λάθη σε σχεδόν 35 λεπτά συμμετοχής. Η παρουσία του στην ΤΣΣΚΑ ολοκληρώθηκε το 2017 με την κατάκτηση ενός ακόμη πρωταθλήματος και με τη συμμετοχή σε άλλο ένα Final Four της Ευρωλίγκας, όπου η ομάδα του αντιμετώπισε τον Ολυμπιακό, από τον οποίο αποκλείστηκε εκ νέου στον ημιτελικό.

Με τους Μοσχοβίτες, ο Τεόντοσιτς πανηγύρισε συνολικά 6 συνεχόμενες κατακτήσεις της VTB Λίγκα (από το 2012 μέχρι το 2017), δύο πρωταθλήματα Ρωσίας (2012 και 2013), καθώς και την Ευρωλίγκα της σεζόν 2015/16. Επιπλέον, τιμήθηκε για τη συνολική του παρουσία στη VTB Λίγκα με τη συμπερίληψή του το 2019 στο Hall Of Fame της διοργάνωσης, από κοινού με άλλους καλαθοσφαιριστές όπως οι Κιριλένκο, Κριάπα και Λάνγκφορντ, Στις 13 Αυγούστου 2020, ανακοινώθηκε από την Ευρωλίγκα ότι αποτελεί μέλος της κορυφαίας δεκάδας (ομάδας) της ΤΣΣΚΑ Μόσχας στη δεκαετία 2010-2020, όντας πρώτος σε ψήφους του κοινού με ποσοστό 91.40%.

### Λος Άντζελες Κλίπερς

Το καλοκαίρι του 2017 ο Τεόντοσιτς υπέγραψε διετές συμβόλαιο συνεργασίας με τους Λος Άντζελες Κλίπερς του NBA, με τις απολαβές του να κυμαίνονται συνολικά στα 13,2 εκατομμύρια δολάρια. Στις 22 Οκτωβρίου του 2017 τραυματίστηκε στο αριστερό πόδι (υπέστη πελματιαία απονευρωσίτιδα) κατά το δεύτερο επίσημο παιχνίδι της χρονιάς και επέστρεψε στους αγωνιστικούς χώρους τον Δεκέμβριο του ίδιου έτους, ενώ την υπόλοιπη σεζόν αντιμετώπισε περαιτέρω προβλήματα τραυματισμών. Με την επανεμφάνισή του μοίρασε 10 ασίστ σε αναμέτρηση με τους Σακραμέντο Κινγκς, ενώ στις 26 Ιανουαρίου του 2018 πραγματοποίησε την καλύτερή του εμφάνιση από πλευράς σκοραρίσματος, πετυχαίνοντας 18 πόντους κόντρα στους Μέμφις Γκρίζλις. Ο Τεόντοσιτς παρέμεινε στους Κλίπερς μέχρι τον Φεβρουάριο του 2019, όταν και έμεινε ελεύθερος καθώς δεν υπολογιζόταν από τον προπονητή της ομάδας, Ντοκ Ρίβερς. Στο διάστημα που αγωνίστηκε στους Κλίπερς είχε συνολικά 60 συμμετοχές με μέσους όρους 8 πόντων, 4 ασίστ και 2,4 ριμπάουντ σε 21,4 λεπτά ανά παιχνίδι.

### Βίρτους Μπολόνια

Στις 13 Ιουλίου 2019, η Βίρτους Παλλακανέστρο Μπολόνια επισημοποίησε τη συμφωνία με τον Μίλος Τεόντοσιτς για τα επόμενα τρία χρόνια. Τον Οκτώβριο πραγματοποίησε το ντεμπούτο του στην LBA αγωνιζόμενος στο νικηφόρο εντός έδρας ντέρμπι με την εν ενεργεία πρωταθλήτρια Ρέγιερ Βενέτσια, όπου σημείωσε 22 πόντους και 7 ασίστ. Κατά την πρώτη του σεζόν στην ιταλική ομάδα, αναδείχθηκε πολυτιμότερος παίκτης της κανονικής περιόδου του EuroCup με 16,9 πόντους (ποσοστά ευστοχίας 63,6% στο δίποντο, 40,6% στα σουτ τριών πόντων και 89,7% στις βολές), 2,7 ριμπάουντ και 5,6 ασίστ σε 25 λεπτά συμμετοχής ανά παιχνίδι. Στις 10 Δεκεμβρίου 2019, ανακοινώθηκε η υποψηφιότητά του για την καλύτερη ομάδα της δεκαετίας (2010-2020) στην Ευρωλίγκα. Στις 7 Απριλίου 2020, ανακοινώθηκε ότι αποτελεί μέρος της καλύτερης ομάδας της Ευρωλίγκας για τη δεκαετία 2010-2020. Στις 11 Ιουνίου 2021, κατέκτησε το Πρωτάθλημα Ιταλίας, αφού η Βίρτους νίκησε στη σειρά των τελικών την Αρμάνι Μιλάνο με 4-0. Ο ίδιος ανακηρύχθηκε MVP των τελικών. Ο Τεόντοσιτς μέτρησε 15,4 πόντους, 6,9 ασίστ, 3 ριμπάουντ σε 19 ματς στο EuroCup, όντας μάλιστα και ο MVP της σεζόν, ενώ στο Πρωτάθλημα Ιταλίας είχε σε 37 συμμετοχές 13,9 πόντους, 6,5 ασίστ, 2,5 ριμπάουντ. Στις 8 Ιουλίου 2021, ανανέωσε το συμβόλαιό του με τη Βίρτους μέχρι το 2023. Στις 21 Σεπτεμβρίου 2021, κατέκτησε το Σούπερ Καπ Ιταλίας, αφού η Βίρτους κέρδισε την Αρμάνι Μιλάνο 90-84. Στις 7 Μαΐου 2022, ανακοινώθηκε ότι αποτελεί μέλος της καλύτερης πεντάδας του Γιούροκαπ, μετρώντας στη σεζόν 2021-22 κατά μέσο όρο 10,9 πόντους, 2,1 ριμπάουντ και 8,2 ασίστ. Στις 11 Μαΐου κατέκτησε το Γιούροκαπ, αφού η Μπολόνια κέρδισε στον τελικό την Μπούρσασπορ 80-67, με τον ίδιο να έχει σε 23 λεπτά 21 πόντους (4/4 δίποντα, 4/8 τρίποντα, 1/2 βολές) και 3 ασίστ και να αναδεικνύεται MVP του τελικού. Στις 29 Σεπτεμβρίου 2022, κατέκτησε το Σούπερ Καπ Ιταλίας, αφού η Βίρτους κέρδισε στον τελικό τη Σάσσαρι 72-69, με τον ίδιο ωστόσο να μην αγωνίζεται. Τη σεζόν 2022-23, μέτρησε 10.3 πόντους (43.5% δίποντο, 39.4% τρίποντο, 89.7% βολές), 1.6 ριμπάουντ και 6 ασίστ ανά 19'29" συμμετοχής σε 26 παιχνίδια της Ευρωλίγκα. Τον Ιούλιο του 2023, αποχώρησε από την Βίρτους μετά από τέσσερα χρόνια.

### Ερυθρός Αστέρας

Στις 11 Ιούλιου 2023, ανακοινώθηκε από τον Ερυθρό Αστέρα και επέστρεψε στη Σερβία για πρώτη φορά μετά το 2007. Στις 21 Δεκεμβρίου 2023 κόντρα στην Μακάμπι Τελ Αβίβ είχε 27 πόντους και 14 ασίστ, δίπλα σε 2 ριμπάουντ, 2 κλεψίματα αλλά και 3 λάθη και με 40 βαθμούς αξιολόγησης αναδείχτηκε MVP της 16ης αγωνιστικής της Ευρωλίγκα. Στις 17 Φεβρουαρίου 2024, κατέκτησε το Κύπελλο Σερβίας κόντρα στην Παρτιζάν νικώντας την στον τελικό με 85-79, με τον ίδιο να έχει 16 πόντους, 5 ριμπάουντ και 5 ασίστ.

Εθνική ομάδα
------------

Πετυχαίνοντας το νικητήριο τρίποντο επί της Ισπανίας στο Μουντομπάσκετ του 2010.
Ο Τεόντοσιτς αναδείχτηκε μέσα από τις μικρές εθνικές ομάδες της Γιουγκοσλαβίας (Ο.Δ. Γιουγκοσλαβίας και Σερβίας-Μαυροβουνίου) και της Σερβίας, κατακτώντας το Ευρωπαϊκά Πρωτάθλημα Παίδων του 2003, Εφήβων του 2005 και Νέων του 2007, κερδίζοντας στο τελευταίο και τον τίτλο του MVP, έχοντας μέσους όρους 16 πόντων και 4,6 ασίστ ανά αγώνα. Το 2007 συμπεριλήφθηκε για πρώτη φορά στην αποστολή της εθνικής ανδρών της Σερβίας σε μεγάλη διοργάνωση, συμμετέχοντας στο Ευρωμπάσκετ της Ισπανίας, όπου οι Σέρβοι αποκλείστηκαν από τον πρώτο γύρο του τουρνουά γνωρίζοντας τρεις ήττες σε ισάριθμες αναμετρήσεις. Ο Τεόντοσιτς αγωνίστηκε και στα τρία παιχνίδια έχοντας μ.ό. 9 πόντων, 2,3 ριμπάουντ και 2 ασίστ σε 24 λεπτά ανά αγώνα. Την επόμενη χρονιά συμμετείχε στο τουρνουά Diamond Ball της FIBA που έλαβε χώρα στην Κίνα με τη συμμετοχή έξι ομάδων.

Τον Σεπτέμβριο του 2009 συμμετείχε με την εθνική Σερβίας στο Ευρωμπάσκετ της Πολωνίας όπου διετέλεσε βασικός πλέι μέικερ της ομάδας και εξελίχθηκε σε πρωταγωνιστή των Σέρβων, οι οποίοι έφτασαν μέχρι τον τελικό, στον οποίο ηττήθηκαν από την Ισπανία. Συγκεκριμένα συμπεριλήφθηκε στην καλύτερη πεντάδα της διοργάνωσης, ήταν πρώτος σε ασίστ με 5,2 ανά αγώνα και έβδομος σκόρερ 14,1 πόντους. Επιπλέον σημείωσε 32 πόντους στη νίκη επί της Σλοβενίας στον ημιτελικό, καθώς και 12 ασίστ (συνοδευόμενες από 20 πόντους) στη νικηφόρα αναμέτρηση επί της Λιθουανίας για τη φάση των ομίλων.

Με την εθνική Σερβίας (2011).
Στις 19 Αυγούστου του 2010, διαπληκτισμός του ιδίου με τον Αντώνη Φώτση, σε αγώνα της Σερβίας με την Ελλάδα για το τουρνουά Ακρόπολις ενόψει της προετοιμασίας αμφότερων των εθνικών για το Μουντομπάσκετ, προκάλεσε γενική σύρραξη μεταξύ των παικτών των δύο ομάδων, στην οποία ενεπλάκησαν μεταξύ άλλων και οι Νέναντ Κρστιτς, Μάρκο Κέσελ, Σοφοκλής Σχορτσιανίτης και Κώστας Τσαρτσαρής. Λίγες ημέρες αργότερα, ο Τεόντοσιτς συμπεριλήφθηκε στους καλαθοσφαιριστές που τιμωρήθηκαν από τη FIBA με δύο αγωνιστικές για τα επεισόδια, με αποτέλεσμα να χάσει τις πρώτες αναμετρήσεις της Σερβίας στο Παγκόσμιο Πρωτάθλημα με την Ανγκόλα και τη Γερμανία. Αγωνίστηκε κανονικά στα υπόλοιπα επτά παιχνίδια που έδωσε η Σερβία, πετυχαίνοντας το νικητήριο τρίποντο στον προημιτελικό με την Ισπανία (92-89), αφήνοντας εκτός συνέχειας την απερχόμενη παγκόσμια πρωταθλήτρια. Η Σερβία κατετάγη τέταρτη, ενώ ο Τεόντοσιτς ολοκλήρωσε τη διοργάνωση με 11,3 πόντους και 5,6 ασίστ ανά αγώνα καταφέρνοντας να αναδειχθεί μέλος της καλύτερης πεντάδας του Μουντομπάσκετ. Τα επόμενα χρόνια συμμετείχε στο Ευρωμπάσκετ του 2011, όπου το αντιπροσωπευτικό συγκρότημα της Σερβίας κατέλαβε την όγδοη θέση και ο ίδιος είχε μέσους όρους 11,3 πόντων και 5,7 ασίστ, ενώ απείχε λόγω τραυματισμού στη γάμπα από το Ευρωπαϊκό Πρωτάθλημα του 2013.

Το επόμενο έτος επανήλθε στην εθνική για το Παγκόσμιο Πρωτάθλημα που διεξήχθη στην Ισπανία, όπου αποτέλεσε τον ηγέτη των Σέρβων, οι οποίοι μετά από ένα κακό ξεκίνημα στη φάση των ομίλων με ρεκόρ 2-3, απέκλεισαν διαδοχικά την Ελλάδα (90-72), τη Βραζιλία (84-56) και τη Γαλλία (85-90), φτάνοντας στον τελικό. Εκεί, η Σερβία ηττήθηκε από τις ΗΠΑ των Κάρι, Ίρβινγκ, Τόμσον, Χάρντεν κ.ά. με το ευρύ 129-92, αποσπώντας τη δεύτερη θέση και το ασημένιο μετάλλιο. Ο Τεόντοσιτς ολοκλήρωσε το τουρνουά με 13,6 πόντους και 4,4 ασίστ ανά αγώνα (όντας πρώτος μεταξύ των συμπαικτών του στις συγκεκριμένες στατιστικές κατηγορίες) και συμπεριλήφθηκε στην καλύτερη πεντάδα του Παγκοσμίου Πρωταθλήματος.

Ακολούθησαν οι συμμετοχές στο Ευρωμπάσκετ του 2015 (τέταρτη θέση για τους Σέρβους σε μια διοργάνωση όπου ο ίδιος είχε ανά αγώνα σχεδόν 12 πόντους και 7 ασίστ) και στους Ολυμπιακούς Αγώνες του 2016, στους οποίους κατέκτησε το ασημένιο μετάλλιο, καθώς η Σερβία έφτασε πάλι μέχρι τον τελικό, χάνοντας εκ νέου από τις ΗΠΑ (66-96). Ο Τεόντοσιτς ολοκλήρωσε το ολυμπιακό τουρνουά του Ρίο ντε Τζανέιρο με 12,1 πόντους και 5,4 πάσες ανά αγώνα, σημειώνοντας 22 πόντους σε ισάριθμα λεπτά συμμετοχής στον νικηφόρο ημιτελικό με την Αυστραλία (87-61). Τον Φεβρουάριο του 2019 ενίσχυσε την εθνική Σερβίας στους δύο τελευταίους αγώνες της προκριματικής φάσης του Παγκοσμίου Πρωταθλήματος του 2019 κόντρα στις Εσθονία και Ισραήλ. Κατόπιν συμπεριλήφθηκε στην προεπιλογή του ομοσπονδιακού προπονητή Σάσα Τζόρτζεβιτς ενόψει της διοργάνωσης, από την οποία ωστόσο έμεινε εκτός εξαιτίας τραυματισμού στο πέλμα. Στις αρχές Φεβρουαρίου του 2020 κλήθηκε στην εθνική Σερβίας ενόψει των προκριματικών για το Ευρωμπάσκετ του 2022, ωστόσο δεν αγωνίστηκε λόγω διαφωνιών μεταξύ της Βίρτους Μπολόνια και της σερβικής ομοσπονδίας σχετικά με την ασφάλιση του αθλητή.

Τίτλοι και διακρίσεις
---------------------

### Επαγγελματικές ομάδες

**Ζελέζνικ**

* 2x Κύπελλο Σερβίας: (2005, 2007)

**Ολυμπιακός**

* 2x Κύπελλο Ελλάδας: (2010, 2011)

Με την εθνική Σερβίας
**ΤΣΣΚΑ Μόσχας**

* 6x Πρωτάθλημα VTB: (2012, 2013, 2014, 2015, 2016, 2017)
* 2x Πρωτάθλημα Ρωσίας: (2012, 2013)
* Ευρωλίγκα: (2016)

#### Βίρτους Μπολόνια

* Πρωτάθλημα Ιταλίας: (2021)
* 2x Σούπερ Καπ Ιταλίας: (2021, 2022)
* Γιούροκαπ: (2022)

##### Ερυθρός Αστέρας

* Κύπελλο Σερβίας: (2024)

### Εθνική ομάδα Σερβίας

**Εθνική Παίδων**

* Χρυσό μετάλλιο στο Ευρωμπάσκετ του 2003

**Εθνική Εφήβων**

* Χρυσό μετάλλιο στο Ευρωμπάσκετ του 2005

**Εθνική Νέων**

* Χρυσό μετάλλιο στο Ευρωμπάσκετ του 2007

**Εθνική Ανδρών**

* Ασημένιο μετάλλιο στο Ευρωμπάσκετ του 2009
* Τέταρτη θέση στο Μουντομπάσκετ 2010
* Ασημένιο μετάλλιο στο Μουντομπάσκετ 2014
* Ασημένιο μετάλλιο στους Ολυμπιακούς Αγώνες 2016

### Ατομικές διακρίσεις

**Με την Εθνική ομάδα:**

* Πολυτιμότερος παίκτης του Ευρωπαϊκού Πρωταθλήματος Νέων το 2007
* Μέλος της καλύτερης πεντάδας του Ευρωπαϊκού Πρωταθλήματος Νέων το 2007
* Μέλος της καλύτερης πεντάδας του Ευρωπαϊκού Πρωταθλήματος Ανδρών του 2009
* 2x Μέλος της καλύτερης πεντάδας του Μουντομπάσκετ: (2010, 2014)

**Με Συλλόγους**:

* Κορυφαίος Ευρωπαίος παίκτης για το 2010 έπειτα από ψηφοφορία της FIBA Europe.
* 2x MVP του τελικού Κυπέλλου Ελλάδας: (2010, 2011)
* 2x Ελληνικό All Star Game: (2010, 2011)
* MVP της Ευρωλίγκα: (2010)
* 6x Καλύτερη ομάδα στην Ευρωλίγκα
	+ 3x Καλύτερη πεντάδας της Ευρωλίγκα: (2010, 2015, 2016)
	+ 3x Δεύτερη πεντάδας της Ευρωλίγκα: (2012, 2013, 2017)
* 2x MVP του μήνα της Ευρωλίγκα: (Ιανουάριος 2010, Οκτώβριος 2016)
* 6x MVP της αγωνιστικής στην Ευρωλίγκα
* Καλύτερα δεκάδα παικτών στη δεκαετία 2010-2020 στην Ευρωλίγκα
* 2x MVP στα playoff της VTB Λίγκα: (2014, 2016)
* Σέρβος παίκτης της χρονιάς: (2016)
* Ευρωπαίος παίκτης της χρονιάς: (2016)
* 2x MVP της κανονικής περιόδου του Γιούροκαπ: (2020, 2021)
* MVP του τελικού του Γιούροκαπ: (2022)
* 2x Μέλος της καλύτερης πεντάδας του Γιούροκαπ: (2021, 2022)
* MVP των τελικών του Πρωταθλήματος Ιταλίας: (2021)

Προσωπική ζωή
-------------

Ο Τεόντοσιτς είναι παντρεμένος από το 2017 με τη συμπατριώτισσά του ηθοποιό Γιελισαβέτα Ορασάνιν. Το ζευγάρι έχει αποκτήσει μια κόρη που γεννήθηκε τον Φεβρουάριο του 2019. Κουμπάρος του Τεόντοσιτς είναι ο παλαίμαχος Σέρβος διεθνής ποδοσφαιριστής Μάρκο Πάντελιτς. Στο παρελθόν διατηρούσε σχέση με τη Σέρβα διεθνή πετοσφαιρίστρια Μάγια Ογκνιένοβιτς.

Παραπομπές
----------

1. ↑  «Θρήνος για Τεόντοσιτς, «έχασε» τον πατέρα του». *sigmalive.com*. Sigmalive. 24 Φεβρουαρίου 2020. Ανακτήθηκε στις 21 Μαρτίου 2020.
2. ↑  «Ξέσπασε ο... μπαμπάς Τεόντοσιτς». *gazzetta.gr*. Gazzetta. 2 Σεπτεμβρίου 2010. Αρχειοθετήθηκε από το πρωτότυπο στις 21 Μαρτίου 2020. Ανακτήθηκε στις 21 Μαρτίου 2020.
3. 1 2  «Miloš Teodosić». *teo4.rs* (στα Αγγλικά). Košarkaški kamp TEO4. Αρχειοθετήθηκε από το πρωτότυπο στις 30 Μαρτίου 2019. Ανακτήθηκε στις 30 Μαρτίου 2019.
4. ↑  Σαλαπάτα, Άννα (25 Δεκεμβρίου 2010). «Συνέντευξη του Μίλος Τεόντοσιτς στο Contra.gr (videos)». *contra.gr*. Contra. Ανακτήθηκε στις 30 Μαρτίου 2019.
5. ↑  «Teodosic, Milos». *euroleague.net* (στα Αγγλικά). Euroleague Basketball. Ανακτήθηκε στις 30 Μαρτίου 2019.
6. ↑  «Press Release: L.A. Clippers Sign Milos Teodosic». *nba.com* (στα Αγγλικά). NBA. 11 Ιουλίου 2017. Ανακτήθηκε στις 30 Μαρτίου 2019.
7. ↑  «TEODOSIC, MILOS». *eurocupbasketball.com* (στα Αγγλικά). 7DAYS EuroCup. Ανακτήθηκε στις 30 Μαρτίου 2019.
8. ↑  «Τεόντοσιτς ο ερυθρόλευκος». *sport24.gr*. Sport24. 12 Σεπτεμβρίου 2007. Αρχειοθετήθηκε από το πρωτότυπο στις 30 Μαρτίου 2019. Ανακτήθηκε στις 30 Μαρτίου 2019.
9. 1 2 3  Ζωιτός, Γιάννης (12 Σεπτεμβρίου 2007). «Ανακοίνωσε Τεόντοσιτς ο Ολυμπιακός». *contra.gr*. Contra. Ανακτήθηκε στις 30 Μαρτίου 2019.
10. ↑  «Κοντά σε Τεόντοσιτς ο Ολυμπιακός». *ant1news.gr*. ANT1 News. 10 Σεπτεμβρίου 2007. Ανακτήθηκε στις 3 Απριλίου 2019.
11. 1 2 3  Ζωιτός, Γιάννης (3 Νοεμβρίου 2016). «Πώς και γιατί έφυγε ο Τεόντοσιτς από τον Ολυμπιακό...». *contra.gr*. Contra. Ανακτήθηκε στις 30 Μαρτίου 2019.
12. 1 2  Τριαντάφυλλος, Στέφανος (4 Ιουλίου 2011). «Αναμνήσεις από τον Τεόντοσιτς». *sport24.gr*. Sport24. Ανακτήθηκε στις 9 Απριλίου 2019.
13. 1 2 3 4  «Μίλος Τεόντοσιτς ευχαριστούμε». *gavros.gr*. Gavros.gr. 7 Ιουλίου 2011. Ανακτήθηκε στις 3 Απριλίου 2019.
14. ↑  Θεοφίλης, Γιάννης (9 Ιουλίου 2017). «Μίλος, το φαινόμενο!». *sdna.gr*. SDNA. Ανακτήθηκε στις 3 Απριλίου 2019.
15. 1 2 3  Μίχαλος, Μάνος (17 Σεπτεμβρίου 2009). «Ανάλυση: Οι ξένοι διεθνείς στο Ευρωμπάσκετ». *sport24.gr*. Sport24. Αρχειοθετήθηκε από το πρωτότυπο στις 2 Απριλίου 2019. Ανακτήθηκε στις 3 Απριλίου 2019.
16. ↑  «2008-09 Final Four: Semifinal A». *euroleague.net* (στα Αγγλικά). Euroleague Basketball. Αρχειοθετήθηκε από το πρωτότυπο στις 21 Ιουλίου 2020. Ανακτήθηκε στις 6 Απριλίου 2019.
17. ↑  «2008-09 Final Four: Third Place Game». *euroleague.net* (στα Αγγλικά). Euroleague Basketball. Ανακτήθηκε στις 6 Απριλίου 2019.
18. 1 2 3  Δούκας, Μπάμπης (19 Μαρτίου 2019). «Η παρεξηγημένη ιδιοφυΐα του Milos Teodosic». *esquire.com.gr*. Esquire. Ανακτήθηκε στις 30 Μαρτίου 2019.
19. ↑  Νικολόπουλος, Τάσος (17 Σεπτεμβρίου 2009). «Πήρε το «SMS» του Τεόντοσιτς ο Γιαννάκης;». *sport-fm.gr*. ΣΠΟΡ FM 94.6. Ανακτήθηκε στις 3 Απριλίου 2019.
20. ↑  «Κυπελλούχος Ελλάδος ο Ολυμπιακός στο μπάσκετ». *kathimerini.com.cy*. Η Καθημερινή. 20 Φεβρουαρίου 2010.
21. ↑  «Ο Τεόντοσιτς ψηφίστηκε MVP της Ευρωλίγκα, στην καλύτερη πεντάδα και ο Κλέιζα». *in.gr*. In.gr. 8 Μαΐου 2010. Ανακτήθηκε στις 6 Απριλίου 2019.
22. ↑  «Κύπελλα Ανδρών: Στατιστικά». *basket.gr*. Ελληνική Ομοσπονδία Καλαθοσφαίρισης. Αρχειοθετήθηκε από το πρωτότυπο στις 30 Ιουνίου 2019. Ανακτήθηκε στις 11 Απριλίου 2019.
23. ↑  «Τεόντοσιτς Μίλος: 2010-2011». *esake.gr*. Ε.Σ.Α.Κ.Ε. Ανακτήθηκε στις 11 Απριλίου 2019.
24. ↑  «Στην ΤΣΣΚΑ Μόσχας ο Τεόντοσιτς!». *sport24.gr*. Sport24. 4 Ιουλίου 2011. Ανακτήθηκε στις 3 Απριλίου 2019.
25. ↑  «2011-12 All-Euroleague First, Second teams announced». *euroleague.net* (στα Αγγλικά). Euroleague Basketball. 12 Μαΐου 2012. Ανακτήθηκε στις 12 Απριλίου 2019.
26. ↑  Κόδρου, Αθηνά (11 Μαΐου 2012). «Ο ΠΑΟ λύγισε στην πίεση της ΤΣΣΚΑ και των… διαιτητών». *in.gr*. In.gr. Ανακτήθηκε στις 21 Μαρτίου 2020.
27. ↑  Δελής, Βασίλης (13 Μαΐου 2012). «ΤΣΣΚΑ Μόσχας - Ολυμπιακός 61-62». *sport24.gr*. Sport24.
28. ↑  «Milos Teodosic #4». *cskabasket.com* (στα Αγγλικά). CSKA Moscow. Ανακτήθηκε στις 21 Μαρτίου 2020.
29. ↑  «Βλέπει Ολυμπιακό και… στρίβει ο Τεόντοσιτς». *sport-fm.gr*. ΣΠΟΡ FM 94.6. 19 Μαΐου 2017. Ανακτήθηκε στις 13 Απριλίου 2019.
30. 1 2  «Milos Teodosic». *vtb-league.com* (στα Αγγλικά). VTB United League. Ανακτήθηκε στις 14 Απριλίου 2019.
31. ↑  Μπάκουλη, Νίκη (16 Ιουνίου 2014). «Ο Μεσίνα, η ΤΣΣΚΑ και ο Τεόντοσιτς». *sport24.gr*. Sport24. Ανακτήθηκε στις 14 Απριλίου 2019.
32. ↑  «Μένει ΤΣΣΚΑ ο Τεόντοσιτς;». *sport-fm.gr*. ΣΠΟΡ FM 94.6. 26 Ιουνίου 2014. Ανακτήθηκε στις 14 Απριλίου 2019.
33. ↑  «Κάτοικος Μόσχας για ακόμα 3 χρόνια ο Τεόντοσιτς». *novasports.gr*. Novasports. 30 Ιουνίου 2014. Αρχειοθετήθηκε από το πρωτότυπο στις 14 Απριλίου 2019. Ανακτήθηκε στις 14 Απριλίου 2019.
34. ↑  «All-Euroleague First and Second Teams announced». *euroleague.net* (στα Αγγλικά). Euroleague Basketball. 8 Μαΐου 2015. Ανακτήθηκε στις 20 Απριλίου 2019.
35. ↑  «2014-15 Final Four: Semifinal B». *euroleague.net* (στα Αγγλικά). Euroleague Basketball. Ανακτήθηκε στις 20 Απριλίου 2019.
36. ↑  Ζωιτός, Γιάννης (15 Μαΐου 2016). «Φενέρμπαχτσε - ΤΣΣΚΑ Μόσχας 96-101παρ». *contra.gr*. Contra. Ανακτήθηκε στις 20 Απριλίου 2019.
37. ↑  «VTB United League Presents Hall Of Fame». *vtb-league.com* (στα Αγγλικά). VTB United League. Ανακτήθηκε στις 21 Μαρτίου 2020.
38. ↑  «ΤΣΣΚΑ: Γεμάτη αστέρια η All Decade Team των Ρώσων (video)». *Eurohoops*. 13 Αυγούστου 2020. Ανακτήθηκε στις 26 Αυγούστου 2020.
39. ↑  «ΝΒΑ: Υπέγραψε στους ΛΑ Κλίπερς ο Τεόντοσιτς». *naftemporiki.gr*. Ναυτεμπορική. 10 Ιουλίου 2017. Αρχειοθετήθηκε από το πρωτότυπο στις 12 Απριλίου 2019. Ανακτήθηκε στις 12 Απριλίου 2019.
40. ↑  Ναλμπάντης, Θωμάς (23 Οκτωβρίου 2010). «Σοβαρός ο τραυματισμός του Τεόντοσιτς». *novasports.gr*. Novasports. Ανακτήθηκε στις 20 Απριλίου 2019.
41. 1 2  «Ελεύθερος από τους Κλίπερς ο Τεόντοσιτς, ενδιαφέρον από Εφές και Μακάμπι». *sdna.gr*. SDNA. 8 Φεβρουαρίου 2019. Ανακτήθηκε στις 20 Απριλίου 2019.
42. 1 2  «Milos Teodosic». *nba.com* (στα Αγγλικά). NBA. Ανακτήθηκε στις 21 Μαρτίου 2020.
43. ↑  «Ελεύθερος από τους Κλίπερς ο Τεόντοσιτς!». *sportime.gr*. Sportime. 7 Φεβρουαρίου 2019. Ανακτήθηκε στις 12 Απριλίου 2019.
44. ↑  Ψιλόπουλος, Νότης (8 Φεβρουαρίου 2019). «Ελεύθερος ο Μίλος: Οι Κλίπερς αποχαιρέτησαν τον Τεόντοσιτς». *fosonline.gr*. ΦΩΣ Online. Ανακτήθηκε στις 12 Απριλίου 2019.
45. ↑  «L.A. Clippers Waive Milos Teodosic». *nba.com* (στα Αγγλικά). NBA. 7 Φεβρουαρίου 2019. Ανακτήθηκε στις 14 Απριλίου 2019.
46. ↑  Ιουλ. 2019 23:58, Επιμέλεια: Αλέξανδρος Τρίγκας Δημοσίευση: 13. «Επίσημο: Στη Βίρτους Μπολόνια για τρία χρόνια ο Μίλος Τεόντοσιτς!». *www.sport24.gr* (στα Αγγλικά). Ανακτήθηκε στις 16 Ιουλίου 2019.
47. ↑  «MVP στο ντεμπούτο του ο μαγικός Τεόντοσιτς (video)». *allstarbasket.gr*. AllStar Basket. 7 Οκτωβρίου 2019. Ανακτήθηκε στις 21 Μαρτίου 2020.
48. ↑  Σταύρου, Χάρης (23 Δεκεμβρίου 2019). «Οι αριθμοί που έκαναν τον Μίλος Τεόντοσιτς MVP του EuroCup». *sport24.gr*. Sport24. Ανακτήθηκε στις 21 Μαρτίου 2020.
49. ↑  Δεκ. 2019 10:32, Επιμέλεια: Χρήστος Μπαρούνης Δημοσίευση: 10. «EuroLeague: Υποψήφιος για την ομάδα της δεκαετίας ο Τεόντοσιτς». *www.sport24.gr* (στα Αγγλικά). Ανακτήθηκε στις 7 Απριλίου 2020.
50. ↑  Team, Onsports (7 Απριλίου 2020). «Euroleague: Στην ομάδα της δεκαετίας ο Τεόντοσιτς (video)». *Onsports.gr*. Ανακτήθηκε στις 7 Απριλίου 2020.
51. ↑  «Βίρτους Μπολόνια: ΞΑΝΑ στη κορυφή του ιταλικού μπάσκετ μετά από 20 χρόνια! (video-photo)». *Eurohoops*. 11 Ιουνίου 2021. Ανακτήθηκε στις 11 Ιουνίου 2021.
52. ↑  «MVP των τελικών στην Ιταλία ο Τεόντοσιτς! (pic) | Gazzetta». *www.gazzetta.gr*. Ανακτήθηκε στις 11 Ιουνίου 2021.
53. ↑  «Τεόντοσιτς: Δεν το κουνάει από την Μπολόνια! (video)». *Eurohoops*. 8 Ιουλίου 2021. Ανακτήθηκε στις 8 Ιουλίου 2021.
54. ↑  «H Βίρτους το αφεντικό στην Ιταλία, πήρε και το Super Coppa απέναντι στην Αρμάνι!». *Eurohoops*. 21 Σεπτεμβρίου 2021. Ανακτήθηκε στις 22 Σεπτεμβρίου 2021.
55. ↑  «EuroCup: Με Τεόντοσιτς η Καλύτερη Πεντάδα της σεζόν (videos)». *Eurohoops*. 7 Μαΐου 2022. Ανακτήθηκε στις 7 Μαΐου 2022.
56. ↑  «Βίρτους - Μπούρσασπορ: Το «σήκωσε» η ομάδα της Μπολόνια κι επιστρέφει στην Euroleague! | Gazzetta». *www.gazzetta.gr*. Ανακτήθηκε στις 11 Μαΐου 2022.
57. ↑  «Βίρτους Μπολόνια: Κατέκτησε ΞΑΝΑ το Σούπερ Καπ με clutch Μίκι!». *Eurohoops*. 29 Σεπτεμβρίου 2022. Ανακτήθηκε στις 29 Σεπτεμβρίου 2022.
58. ↑  «Βίρτους Μπολόνια: Ελεύθερος ο Μίλος Τεόντοσιτς | Gazzetta». *www.gazzetta.gr*. Ανακτήθηκε στις 11 Ιουλίου 2023.
59. ↑  «Ο Μίλος Τεόντοσιτς επέστρεψε στη Σερβία για λογαριασμό του Ερυθρού Αστέρα». *www.sport24.gr*. Ανακτήθηκε στις 11 Ιουλίου 2023.
60. ↑  «EuroLeague: Ο «μάγος» Τεόντοσιτς MVP της 16ης αγωνιστικής | Gazzetta». *www.gazzetta.gr*. Ανακτήθηκε στις 23 Δεκεμβρίου 2023.
61. ↑  «Ερυθρός Αστέρας: Το… σήκωσε ο Σφαιρόπουλος σε ΝΤΕΡΜΠΑΡΑ με την Παρτιζάν». *Eurohoops*. 17 Φεβρουαρίου 2024. Ανακτήθηκε στις 18 Φεβρουαρίου 2024.
62. 1 2 3 4 5  «Milos Teodosic». *archive.fiba.com* (στα Αγγλικά). FIBA. Ανακτήθηκε στις 20 Απριλίου 2019.
63. ↑  «Milos Teodosic's profile: 2009 Eurobasket». *fiba.com* (στα Αγγλικά). FIBA. Ανακτήθηκε στις 23 Απριλίου 2019.
64. ↑  «"Μακελειό" στο ΟΑΚΑ με ξύλο ανάμεσα σε Έλληνες και Σέρβους διεθνείς». *enet.gr*. Ελευθεροτυπία. 19 Αυγούστου 2010. Ανακτήθηκε στις 21 Απριλίου 2019.
65. ↑  «Ξύλο στο «φιλικό» Ελλάδα-Σερβία, διακόπηκε οριστικά ο αγώνας». *in.gr*. In.gr. 19 Αυγούστου 2010. Ανακτήθηκε στις 21 Απριλίου 2019.
66. ↑  Μπράτσος, Κώστας (6 Σεπτεμβρίου 2014). «Ελλάδα - Σερβία: Όταν το ΟΑΚΑ μετατράπηκε σε ρινγκ (VIDEO+PHOTOS)». *contra.gr*. Contra. Ανακτήθηκε στις 21 Απριλίου 2019.
67. ↑  «Οι τιμωρίες της FIBA για το «φιλικό» με τη Σερβία». *topontiki.gr*. Το Ποντίκι. 27 Αυγούστου 2010. Ανακτήθηκε στις 21 Απριλίου 2019.
68. ↑  «Τεόντοσιτς: Το ΜΥΘΙΚΟ του τρίποντο που "σκότωσε" την Ισπανία! (videos)». *eurohoops.net*. Eurohoops. 19 Φεβρουαρίου 2019. Ανακτήθηκε στις 21 Απριλίου 2019.
69. ↑  «Ευρωμπάσκετ 2013: Χωρίς Τεόντοσιτς η Σερβία στη Σλοβενία». *naftemporiki.gr*. Ναυτεμπορική. 1 Σεπτεμβρίου 2013. Αρχειοθετήθηκε από το πρωτότυπο στις 21 Απριλίου 2019. Ανακτήθηκε στις 21 Απριλίου 2019.
70. 1 2  «Milos Teodosic». *basketball-reference.com* (στα Αγγλικά). Basketball Reference. Ανακτήθηκε στις 21 Μαρτίου 2020.
71. ↑  «Η Σερβία "έλιωσε" την Αυστραλία και εξασφάλισε το μετάλλιο!». *eurohoops.net*. Eurohoops. 20 Αυγούστου 2016. Ανακτήθηκε στις 21 Μαρτίου 2020.
72. ↑  «Σερβία: Ήττα-σοκ στην Εσθονία και… μπελάδες!». *eurohoops.net*. Eurohoops. 21 Φεβρουαρίου 2019. Ανακτήθηκε στις 25 Απριλίου 2019.
73. ↑  «Με Μιλουτίνοβ-Τέπιτς η Σερβία στο Παγκόσμιο, 97-76 το Ισραήλ (pics&vid.)». *allstarbasket.gr*. AllStar Basket. 24 Φεβρουαρίου 2019. Ανακτήθηκε στις 25 Απριλίου 2019.
74. ↑  «Τζόρτζεβιτς: «Κατά 99% χωρίς Τεόντοσιτς στην Κίνα η Εθνική Σερβίας»». *tanea.gr*. TA NEA. 20 Αυγούστου 2019. Ανακτήθηκε στις 21 Μαρτίου 2020.
75. ↑  Κωτάκης, Αλέξανδρος (20 Αυγούστου 2019). «Σερβία: Χάνει το Παγκόσμιο ο Τεόντοσιτς, αυτός είναι ο αντικαταστάτης του». *sportime.gr*. Sportime. Ανακτήθηκε στις 21 Μαρτίου 2020.
76. ↑  Γραμματικός, Γιώργος (11 Φεβρουαρίου 2020). «Με Τεόντοσιτς και Ραντούλιτσα οι εκλεκτοί του Ιγκόρ Κοκόσκοβ». *allstarbasket.gr*. AllStar Basket. Ανακτήθηκε στις 21 Μαρτίου 2020.
77. ↑  «Δεν εγγυάται την ασφάλιση του Τεόντοσιτς η Σερβία, επιστρέφει στη Βίρτους ο παίκτης!». *basket247.gr*. Basket247. 20 Φεβρουαρίου 2020. Ανακτήθηκε στις 21 Μαρτίου 2020. [*νεκρός σύνδεσμος*]
78. ↑  «Κορυφαίος Ευρωπαίος παίκτης στο μπάσκετ ο Μίλος Τεόντοσιτς», άρθρο στον ιστότοπο της εφημερίδας «Ελευθεροτυπία», 18 Φεβρουαρίου 2011.
79. ↑  «Γίνεται μπαμπάς για δεύτερη φορά ο Τεόντοσιτς!». *sport-fm.gr*. ΣΠΟΡ ΦΜ 94.6. 14 Μαΐου 2020. Ανακτήθηκε στις 30 Μαΐου 2020.
80. ↑  «Πατέρας για πρώτη φορά ο Μίλος Τεόντοσιτς». *sportime.gr*. Sportime. 13 Φεβρουαρίου 2019. Ανακτήθηκε στις 30 Μαρτίου 2019.
81. ↑  «Η Μάγια, ο Μίλος, το τρίποντο και ο γάμος». *sport-fm.gr*. ΣΠΟΡ FM 94.6. 10 Σεπτεμβρίου 2010. Ανακτήθηκε στις 7 Απριλίου 2019.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Μίλος Τεόντοσιτς** |

* Miloš Teodosić στην ιστοσελίδα euroleague.net
* Miloš Teodosić στην ιστοσελίδα fiba.com
* Miloš Teodosić στην ιστοσελίδα vtb-league.com
* «Συνέντευξη του Μίλος Τεόντοσιτς» Αρχειοθετήθηκε 2011-01-06 στο Wayback Machine. ιστότοπος Contra.gr, 25 Δεκεμβρίου 2010.

|  |  |  |  |
| --- | --- | --- | --- |
| 

| π • σ • ε
Βραβείο Πολυτιμότερου Καλαθοσφαιριστή EuroLeague |
| --- |
|  |
| 
* 2005: Πάρκερ
* 2006: Πάρκερ
* 2007: Παπαλουκάς
* 2008: Σισκάουσκας
* 2009: Ναβάρο
* 2010: Τεόντοσιτς
* 2011: Διαμαντίδης
* 2012: Κιριλένκο
* 2013: Σπανούλης
* 2014: Ροντρίγκεζ
* 2015: Μπιέλιτσα
* 2016: Ντε Κολό
* 2017: Γιουλ
* 2018: Ντόντσιτς
 |

 |